ลือแบงก์ ขายประกัน
สะพัดไทยพาณิชย์จ่อขายธุรกิจประกันชีวิต ต่างรุมตอมซื้อ คาดมูลค่า 1 แสนล้าน
20 เม.ย. 2559

สะพัดไทยพาณิชย์จ่อขายธุรกิจประกันชีวิต ต่างรุมตอมซื้อ คาดมูลค่า 1 แสนล้าน
สำนักข่าวบลูมเบิร์กรายงานอ้างแหล่งข่าวว่า ธนาคารไทยพาณิชย์ได้รับข้อเสนอจากบรรดาธนาคารเพื่อการลงทุนหลายแห่ง และกำลังพิจารณาทางเลือกการขายหุ้นบริษัท ไทยพาณิชย์ประกันชีวิต หรือเอสซีบีไลฟ์ โดยเป็นการขายทั้งหุ้น รวมถึงการมอบสิทธิในการซื้อขายผลิตภัณฑ์ประกันผ่านธนาคารไทยพาณิชย์ (แบงก์แอสชัวรันส์) ซึ่งอาจนำไปสู่การดึงต่างชาติเข้ามาเป็นหุ้นส่วน
แหล่งข่าวระบุว่า การเจรจาดังกล่าวยังเป็นความลับ แต่ข้อตกลงดังกล่าวอาจนำไปสู่การเพิ่มมูลค่าให้แก่ธุรกิจประกันชีวิตของไทยพาณิชย์ได้อย่างน้อย 3,000 ล้านเหรียญสหรัฐ (หรือราว 1 แสนล้านบาท ภายใต้อัตราแลกเปลี่ยน 35 บาท/เหรียญสหรัฐ) โดยไทยพาณิชย์ประกันชีวิตมีสินทรัพย์ทั้งหมด 1.84 แสนล้านบาท เมื่อสิ้นปี 2557 ที่ผ่านมา และถือเป็นธุรกิจประกันที่ใหญ่ที่สุดเป็นอันดับ 5 ของธุรกิจประกันชีวิตในไทย
อย่างไรก็ตาม จากการติดต่อขอสัมภาษณ์ผู้บริหารธนาคารไทยพาณิชย์นั้น ยังไม่มีผู้บริหารยอมให้สัมภาษณ์เกี่ยวกับข่าวดังกล่าว
ทั้งนี้ สมาคมประกันชีวิตไทย รายงานว่า เดือน ก.พ.ที่ผ่านมา บริษัท ไทยพาณิชย์ประกันชีวิต มีเบี้ยรับใหม่ 2,090.80 ล้านบาท คิดเป็นสัดส่วนการตลาด 8.16% สูงเป็นอันดับ 5 ของระบบ
ขณะที่ ฟิทช์ เรทติ้งส์ สถาบันจัดอันดับความน่าเชื่อถือชื่อดัง เปิดเผยในเดือน พ.ย. 2558 ว่า สัดส่วนของเบี้ยประกันภัยต่อผลิตภัณฑ์มวลรวมในประเทศ (จีดีพี) ของไทยยังอยู่ในระดับต่ำกว่าประเทศกำลังพัฒนาอื่นๆ ในเอเชีย ในขณะที่ความต้องการประกันชีวิตปรับตัวเพิ่มสูงขึ้นจากการเข้าสู่สังคมผู้สูงอายุและการเพิ่มขึ้นของความมั่งคั่งประชากรเป็นปัจจัยสนับสนุนธุรกิจประกัน
ก่อนหน้านี้ ธนาคารไทยพาณิชย์ได้ซื้อหุ้นทั้งหมดจากบริษัท นิวยอร์คไลฟ์ ที่ถืออยู่ในบริษัท ไทยพาณิชย์นิวยอร์คไลฟ์ประกันชีวิต เป็นเงินรวม 8,400 ล้านบาท หรือประมาณ 266.89 บาท/หุ้น เมื่อปี 2554 โดยหลังจากซื้อหุ้น ธนาคารไทยพาณิชย์จะมีสัดส่วนการถือหุ้นในบริษัท ไทยพาณิชย์ประกันชีวิต เพิ่มขึ้นจาก 47.33% เป็นประมาณ 94.66%